Charlotte Munch Pasler (DD), 2026-01-15:
Tak, formand, og tak for ordet.
Førtidspension er ikke nogen almindelig ydelse.
Det er en langvarig ydelse, der kun gives til mennesker, der reelt ikke kan forsørge sig selv gennem arbejde.
Derfor er der også et alvorligt problem, når tallene viser en markant overrepræsentation af ikkevestlige indvandrere på førtidspension.
Det rejser et helt legitimt spørgsmål om, hvorvidt reglerne bliver brugt rigtigt, og om der i årevis er blevet set igennem fingre med sager, som burde have været vurderet anderledes.
Hvis danskerne skal have tillid til vores velfærdssamfund, kræver det, at politikerne tør tage fat der, hvor systemet er blevet for slapt, og hvor kravene har været for lave.
Tilbage i 2012 gennemførte fru Mette Frederiksen som daværende beskæftigelsesminister en reform af førtidspensionen og fleksjob, som angiveligt havde til formål at få flere i arbejde og færre på livslang offentlig ydelse.
Alligevel står vi i dag med det stik modsatte resultat.
I dag står vi med et historisk højt antal personer på førtidspension i Danmark.
Det er ikke bare vores vurdering.
Konsekvenserne af Mette Frederiksens reform er til at tage og føle på.
Flere og flere unge får tilkendt en førtidspension.
Antallet af unge under 40 år, der får tilkendt førtidspension, er på bare 10 år steget markant fra knap 2.000 i 2013 til 6.200 i 2023.
Det betyder, at tusindvis af unge mennesker i dag parkeres permanent uden for arbejdsfællesskabet.
Det var aldrig meningen med reformen.
Men problemet stopper ikke her.
Vi har også i dag et historisk højt antal udlændinge fra muslimske lande på førtidspension i Danmark.
Fra 2013 til 2025 er antallet af udlændinge fra muslimske lande på førtidspension i Danmark steget fra lidt over 20.000 personer til knap 33.000 personer.
Det er en stigning på 62 pct.
Alene er 10.000 af disse muslimske udlændinge kommet på førtidspension, efter at Mette Frederiksen blev statsminister.
Det er ikke tilfældigt, at det kunne gå så galt, at resultatet af den politiske kurs, som Socialdemokratiet og Mette Frederiksen har ført.
Indvandringen fra muslimske lande koster statskassen svimlende summer
hvert eneste år.
Det er penge, som kunne være brugt på bedre ældrepleje, på vores børn i skolerne og på vores sundhedsvæsen.
Derfor er det også dybt problematisk, at Socialdemokratiet år efter år har ført en politik, som har gjort, at det er mere attraktivt for arbejdsløse indvandrere at blive på offentlige forsørgelser frem for at komme i arbejde.
Derfor vil vi i Danmarksdemokraterne en anden vej.
Vi vil have lavere ydelser, klarere krav til udlændinge, fordi når man er i Danmark, bidrager man, hvis man kan.
Danmark må aldrig blive et socialkontor for mennesker fra Mellemøsten og Afrika, men det kræver forandring, og det kræver handling.
Til sidst vil jeg gerne adressere den del af forespørgslen, der handler om danske borgere med reelt behov for førtidspension, for det er en bitter sandhed, at helt almindelige danskere i dag ofte bliver mødt med et langt, uværdigt og opslidende forløb, når de søger førtidspension.
Kravene er blevet strammet igen og igen.
Dokumentationen vokser, og sagsbehandlingstiderne bliver længere.
Det sker ikke, fordi danskerne pludselig fejler mindre eller har haft et lettere arbejdsliv.
Det er dybt urimeligt, at regningen ender hos danskere, der er blevet slidt ned efter et langt arbejdsliv, og som reelt ikke kan mere.
I Danmarksdemokraterne mener vi, at danske borgere ikke skal straffes for andres manglende velvilje til at bidrage.
Det kræver, at vi stiller hårdere krav til dem, der kan arbejde, og samtidig viser større tillid til de danskere, der ikke kan.
Det er sund fornuft, det er retfærdigt, og det er den politik, som Danmarksdemokraterne står for.
Tak for ordet.